google/wiki40b huggingface dataset:
Zhangpu

Zhangpu (kinesisk: 漳浦县; pinyin: Zhāngpǔ Xiàn) er et fylke i byprefekturet Zhangzhou i provinsen Fujian i Folkerepublikken Kina.
Befolkningen var på 793 379 innbyggere i 1999.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Who's on First?

Who's on First? («Hvem er på første?») er en sketsj gjort berømt av Abbott og Costello. Rutinens premiss er at Abbott identifiserer spillerne på et baseball-lag til Costello, men navnene og kallenavnene deres kan bli tolket som intetsigende svar til Costellos spørsmål.
Robert Montgomery

Barndom

Henry Montgomery jr. ble født 21. mai 1904 i Fishkill Landing (nå Beacon) i New York som sønn av Henry Montgomery sr. og Mary Weed (pikenavn Barney). Hans tidlige barneår var privilegerte ettersom faren var leder for New York Rubber Company. Da faren begikk selvmord i 1922, forsvant imidlertid formuen.

Karriere

Montgomery reiste til New York for å prøve lykken som skuespiller. Han hadde sin filmdebut i Hollywood i So This is College (1929). Gjennombruddet kom da Norma Shearer sørget for at han fikk spille den mannlige hovedrollen i Hvetebrødsdager (1931). I 1935 ble Montgomery leder for Screen Actors Guild, en stilling han fikk på nytt i 1946. I 1937 ble han nominert til Oscar for beste mannlige hovedrolle for rolletolkningen sin i Når mørket faller på. Han ble også nominert til denne prisen i 1942 for rolletolkningen sin i Mr. Jordan kommer til jorden. Under andre verdenskrig vervet han seg til United States Navy og fikk graden kapteinløytnant.
Da Montgomery returnerte til Hollywood etter krigen gjorde han en ukreditert regidebut med Lynangrep, der han regisserte noen av båtscenene da regissøren John Ford var utilgjengelig av helsemessige årsaker. Hans første krediterte film som regissør var Kvinnen i sjøen (1947), som han også spilte hovedrollen i. Året etter var han vert for Oscar-utdelingen. Han var også vert for den Emmy-vinnende TV-serien Robert Montgomery Presents i 1950-årene. Montgomerys siste film var Gallant Hours (1960), som han også regisserte og produserte sammen med sin gode venn James Cagney. I 1954 fikk Montgomery en ulønnet stilling som konsulent for president Dwight D. Eisenhower, der han gav råd om hvordan presidenten kunne fremstå best mulig på sine TV-opptredener for landets befolkning.

Privatliv

I april 1928 giftet Montgomery seg med skuespillerinnen Elizabeth Daniel Allen (født 26. desember 1904, død 28. juni 1992), søsteren til Martha-Bryan Allen. De fikk tre barn sammen: Martha Bryan, som døde i 1931, 14 måneder gammel; Elizabeth (født 15. april 1933, død 18. mai 1995); og Robert jr. (født 6. januar 1936, død 7. februar 2000). Ekteparet ble skilt 5. desember 1950. Montgomerys andre ekteskap var med Elizabeth «Buffy» Grant Harkness. De giftet seg 9. desember 1950, fire dager etter at skilsmissen fra hans første kone var fullført.
Montgomery døde av kreft 27. september 1981 på Columbia-Presbyterian Hospital på Manhattan. Han ble kremert og asken ble returnert til familien hans. Montgomerys to gjenlevende barn, Elizabeth og Robert jr., døde også begge av kreft.
Dimling

Dimlinger  (dømling, dymling, dybel, blinding) er trenagler som blir brukt for å avstive stokker i laftede hus. De skal hindre at stokkene forskyver seg sidevegs i veggen. Dimling kan og brukes som en fornærmelse.
Det blir boret hull med 30-35 mm bor eller navar i to stokker som skal ligge sammen i veggen.  Hullet går 8 – 10 cm. ned i den underste stokken og gjennom den øverste. En åttekantet trenagle blir presset ned i det nederste hullet. Når overstokken blir satt på plass, blir den drevet ned over naglen. 
På lange vegger er det flere dimlinger. Det er nødvendig med dimlinger på begge sider av en skjøt.   I gavltrekanten på hus med sperretak er det bare dimlinger som holder stokkene på plass. 
Et tømmerhus ble laftet av stokker som ikke var ferdig tørket. Stokken vil, når den tørker ferdig, krympe i tverrmål. Hullene som ble boret måtte derfor gi plass til dimlingen i den ferdigtørkede stokken. Ellers ble stokkene hengende på dimlingene, og det ble gliper mellom tømmerstokkene.
Anthocomus equestris

Utseende

Kroppen er 3 millimeter lang og har en metallisk svartgrønn farge på hodet og brystskjoldet. Dekkvingene er røde med en svart trekantet skutularflekk (helt framme på dekkvingen, like ved brystskjoldet). Det er også et svart tverrbånd på midten. Antenner og bein er nesten helt svarte. Antennene er festet noe foran fasettøynene, de har elleve ledd. Brystskjoldet jevnt bredt og ikke smalere i bakkanten enn på midten. Hodet og brystskjoldet har en overflate med en fin mikrostruktur, uten punktur. Dekkvingene hos de nordiske artene er langstrakte og uten en oppstående behåring sammen med en finere liggende behåring. De har en fin, men noe utydelig punktert overflate og har i liten grad en fin mikroskulptur. Dekkvingene slutter ved sidekanten og mangler en innoverbøyd fortsettels litt inn under bakkroppen. Beina er svarte med noen gule parti, de er ganske slanke, alle føtter har fem ledd.

Levevis

De voksne (imago) treffes i juni og juli, gjerne på blomster, som roser og skjermplanter. Larvene skal angivelig leve i gangene fra treborende insekter, som barkebiller og borebiller.
Anthocomus equestris tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Tekstreklameplakaten

Tekstreklameplakaten omhandler skillelinjer mellom redaksjonelt stoff og reklame/sponsing i norsk presse, det vil si for trykt presse, radio, fjernsyn og nettpublikasjoner. Plakaten ble første gang vedtatt av Norsk Presseforbunds hovedstyre i 1925, og siden revidert i 1933, 1939, 1957, 1966, 1976, 1998, 2001 og 2007.
Plakatens hovedformål er å sørge for at pressen bevares redaksjonelt fri og uavhengig av markedskrefter, det være fra eiere, styret, anonnsører eller andre som skulle ønske å påvirke det redaksjonelle stoff. Plakatens virke henger tett sammen med Vær Varsom-plakaten og Redaktørplakaten.
Den 12. juni 2015 vedtok styret i Norsk Presseforbund at tekstreklameplakaten skulle jobbes inn i Vær Varsom-plakaten. Dette medførte endringer i plakatens andre punkt, om journalistenes integritet og troverdighet.
Cantharis rustica

Utbredelse

Cantharis rustica finnes i Europa og østover i Asia, vanlig i Norge rundt Oslofjorden og mer spredt sørover til Kristiansand.

Utseende

Cantharis rustica er 10-14,5 mm lang. Bakhodet er svart farget. Pannen har en forhøyning mellom antennefestene. Palpenes (munnføtter) endeledd er økseformet og ikke smalt, ovalt. Antennenes tredje ledd vanligvis lengre enn det andre leddet. Brystskjoldet (pronotum) er rødt med en svart midtflekk som aldri når fremkanten av brystskjoldet. Brystskjoldet har bare en svak innbuktning i bakkanten og har en overflaten som ikke er grovt rynket eller punktert. Brystskjoldets bakhjørner er tydelig avsatt, men ikke tydelig utstående. Beina er svarte og røde. Leggene på bakbeina er vanligvis krummet inn mot kroppen. Lårene er røde, men mørke mot spissen. Dekkvingene har spredt nedliggende hårbekledning. Dekkvingene skjuler hele bakkroppen og har en svart eller brunsvart grunnfarge. Ligner Cantharis fusca, men er litt mindre.

Levevis

Cantharis rustica finnes på blomster, trær og busker. juni og juli. Larvene lever som predatore (rovdyr).
Cantharis rustica tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Den forente venstrefronten (1990)

ULF i demokratiopprøret i 1990

Utover våren 1990 samarbeida ULF som en likestilt partner med Nepals Kongressparti i ledelsen av Jana Andolan 1990, det store demokratiopprøret som  førte til innføring av politisk frihet og parlamentariske valg.
Opprøret endte med at Kongresspartiets   G. P  Koirala sammen med to representanter for ULF (en fra NKP(m-l) og en fra NKP(marxistisk)) forhandla fram ei løsning med kong Birendra den 8.  mai, og ei regjering med statsminister og 3 medlemmer fra Kongressen, 3 fra ULF, 2 monarkister og 2 uavhengige blei utnenvt den 19.  mai.
ULF fortsatte å stå fram som en politisk enhet etter seieren i demokratiopprøret i mai, og var representert på linje med Kongresspartiet bl.a.  i komiteen som utarbeida en ny grunnlov.

1991: ULF erstattes av UML

Lederne i NKP(ML) og NKP(Marxbadi) ønska å  stille til parlamentsvalget i 1991 sammen med Kongresspartiet. Da Kongresspartiet på en konferanse i januar 1991 avviste det, beslutta lederne i de to  partiene seg straks for å lage et nytt parti sammen, og Nepals Kommunistiske Parti (forente marxist-leninister) (vanligvis kalt UML) blei stifta.
Dette skjedde uten konsultasjon med de mindre partiene i ULF. 
Forhandlinger om å stille sammen til valg lyktes  ikke,  og flere av dem stilte egne lister til  valget.  
NKP (Chautho Mahadhiveshan) (fjerde landsmøte) hadde alt seinhøstes 1990 slått seg sammen med det revolusjonære NKP(Mashal) leda av Prachanda til et nytt parti, NKP(Ekda Kendra) (parentesen betyr Enhetssenteret) som, i 1994 skulle komme til  å  danne grunnlaget for Nepals Kommunistiske Parti (maoistisk).
Dermed var ULF i praksis oppløst.
I valget i mai 1991 fikk UML 69 mandater og blei Nepals nest største parti.
I tida som fulgte, gikk ei rekke mindre kommunistpartier og deler av partier inn i UML, bl.a. NKP(Varma)og NKP (Amatya).

ULFs historiske betydning

ULF kom til å forandre det politiske landskapet i Nepal ved å for første gang å skape en likeverdig konkurrent til Nepals Kongressparti, som fra rundt 1950 hadde vært det suverent største partiet i landet. 
Venstrefronten kanaliserte også store deler av massebevegelsen fra våren 1990 inn i støtte til det nye, moderate og legale kommunistpartiet UML, som etter 1991 hele tida har vært det største og viktigste lovlige venstrepartiet i Nepal.
Tupperware

Historie

Varemerket Tupperware ble registrert av Earl Silas Tupper i 1947. I 1938 var hans Tupperware Plastics Company den første som tok i bruk polyeten i husholdningsvarer.
På slutten av 1940-tallet begynte selskapet med direktesalg. På homeparty kunne kundene få demonstrasjon av produktene og selv prøve dem. «The home party plan» viste seg å være vellykket. 
Tupperware ble lansert i Europa i 1960 da Mila Pond arrangerte et Tupperware-selskap i Weybridge, England, og deretter spredte salgsformen seg til resten av Europa. Tupperware selges nå i over 100 land.

Virksomhetsstruktur

Tupperwares salgsorganisasjon er bygd opp som direktesalgsfirma. Alle som vil selge Tupperware starter som salgskonsulent og kan avansere til teamleder og distributør. Det koster ingenting å bli konsulent. Man har muligheten til å prøve seg som konsulent ved å holde party.
Et party avholdes av en selger hjemme hos en vert/vertinne som inviterer venner og naboer til partyet. En vert/vertinne belønnes med en «takkegave» samt kostnadsfrie produkter regnet ut på grunnlag av hvor mye gjestene kjøper for.
RuneScape

Historie og utvikling

DeviousMUD, forløperen til RuneScape, ble laget i 1998 av Andrew Gower. Spillet, som aldri ble utgitt for allmennheten, brukte isometrisk grafikk. I 1999 skrev Gower hele spillet på nytt fra grunnen av, men med få endringer i grafikken eller andre deler av spillet. Denne versjon ble utgitt som en offentlig beta-versjon, men ble fjernet igjen etter omtrent en uke.
Mens Andrew Gower studerte ved universitetet i Cambridge, jobbet han med å skrive om spillet fra grunnen av med hjelp av broren sin, Paul Gower. Den isometriske grafikken ble erstattet med en blanding av både tredimensjonale og todimensjonale spriter. Spillets navn ble endret til RuneScape og sluppet som en offentlig beta-versjon 4. januar 2001 og var opprinnelig drevet fra foreldrenes hus i Nottingham. I desember 2001 grunnla Gower-brødrene og Constant Tedder Jagex for å ta over driften av RuneScape. Jagex utviklet et programmeringsspråk kalt RuneScript som blir brukt til å kode spillet.
27. februar 2002 ble den betalte versjonen av spillet introdusert, og ved å betale en månedlig avgift fikk man tilgang til et økt antall funksjoner i spillet, blant annet nye ferdigheter, oppdrag og områder.
Jagex ønsket senere å forbedre grafikken i spillet ved å fjerne 2D-grafikken og gjøre spillet til et spill med kun 3D-grafikk. Mens de jobbet med dette, skrev de også om spillmotoren, og den nye versjonen av spillet ble kalt RuneScape 2. En beta-versjon ble gjort tilgjengelig for betalende medlemmer 1. desember 2003, og den endelige versjonen ble sluppet 29. mars 2004. Da RuneScape 2 ble lansert, ble navnet skiftet til RuneScape, mens den eldre versjonen av spillet ble kalt RuneScape Classic. 12. januar 2006 blokkerte Jagex adgangen til 5000 brukere av Classic på grunn av juksing, og begrenset tilgangen til spillet til betalende medlemmer som hadde spilt Classic minst én gang siden 3. august 2005.
Jagex prøver å følge med på MMORPG-konkurransen med en grafikkoppgradering og en fullskjermversjon av spillet. De første oppgraderinger begynner litt før juli.
Platycheirus nielseni

Utseende

En middelsstor (8-10 mm), slank, blankt gul og svart blomsterflue. På hannens forbein er låret brungult med tette, mørke hår langs bakkanten, leggen er ganske slank. Det første fotleddet er stort og hvitt, de påfølgende leddene ganske små. På mellombeina er leggen tydelig utbuktet i midten og utvidet ytterst, partiet innenfor spissen er smalere. Bakkroppen har tre par firkantede, gule flekker.

Levevis

Arten forekommer på myrer, strandenger og andre åpne, fuktige lokaliteter. Larvene lever trolig av bladlus. De voksne fluene besøker gjerne blomster og flyr i mai-august.

Utbredelse

Dette er en nordlig art som finnes fra Storbritannia og nordover i Europa, og i Alpene. Den forekommer også ved stillehavskysten i Russland, trolig også i resten av det nordlige Russland. I Nord-Amerika er den utbredt fra Alaska sør til det midtre USA. I Norge finnes den over hele landet.
Territorial Decoration

Territorial Decoration (TD) var en britisk militær utmerkelse som ble tildelt for lang tjeneste i Territorial Force og dens etterfølger Territorial Army. Den fulgte Volunteer Officer's Decoration da Territorial Force ble opprettet i 1908. I 1930 ble den erstattet av Efficiency Decoration. 
Kriteriet for å få utmerkelsen var minst tyve års tjeneste i Territorial Force eller Territorial Army. Krigstjeneste telte dobbelt, mens tjeneste som menig mannskap telte halvt. Menige med minimum tyve års tjeneste, men ikke de førti de trengte for å få TD, kunne få Territorial Force Efficiency Medal (1908–1921) eller Territorial Efficiency Medal (1921–1930). 
Ordensmerket var mørk grønt med en gul stripe på midten. Medlemmer av Honourable Artillery Company kunne få utmerkelsen, men fikk et noe annet ordensmerke; halvt blått og halvt rødt med gule striper på sidene. Dette skyldes at de fikk tildelt utmerkelsen av Edvard VII som hadde disse som sine egne farger. 
Blant de mest kjente mottakerne av utmerkelsen var Winston Churchill som fikk den i 1924, og Horace Lambart, 11. jarl av Cavan. Gerald Grosvenor, 6. hertug av Westminster mottok etterfølgeren, Efficieny Decoration.
Vektløfting under Stillehavslekene 1969

Vektløfting under Stillehavslekene  1969. Vektløfting var en av flere sporter som var med i de tredje Stillehavslekene som ble arrangert i Port Moresby i Papua Ny-Guinea i perioden 16. til 23. august 1969. Det var andre gangen som vektløfting var med på programmet i stillehavslekene. Det ble konkurrert i ni vektklasser, kun for menn. Papua Ny-Guinea ble beste nasjon med tre gullmedaljer foran Ny-Caledonia som også vant tre gull.
Kramgoa låtar 1995

Kramgoa låtar 1995 er et musikkalbum med Vikingarna, utgitt i 1995.
2 Hearts

Informasjon

I 2006 begynte Minogue innspilling av materiale i London for sitt første album siden hun fikk diagnosen. «2 Hearts» ble skrevet og opprinnelig innspilt av electronica-gruppen Kish Mauve, som gav sangen til Minogue. Minogue likte sangen da hun hørte den, og har beskrevet innspillingen sammen med Kish Mauve som en glede. «2 Hearts» ble utgitt i forskjellige formater over hele verden. De fleste områder fikk en CD-singel og en digital nedlastingsutgivelse.
Sangen ble nummer tolv på UK Singles Chart den 11. november 2007, og nådde 4.-plassen en uke senere. «2 Hearts» ble nummer 29 i Irland, og nummer 12 påfølgende uke. Singlen var i hovedsak vellykket andre steder, og nådde førsteplass i Spania og Top 5 i Italia og Sverige. Sangen fikk førsteplass i Australia den 19. november 2007, solgte over 6 000 eksemplarer. Sangen ble Minogues tiende førsteplass-singel i Australia. Singelen gikk opp til 34.-plass i New Zealand, men falt så ut av hitlistene.
Treet (Bergen)

Treet er et bygg i Bergen, plassert i umiddelbar nærhet av Puddefjordsbroen. Bygget er konstruert som trebygg med limtrebjelker som ytre og indre skjelett, og har 14 etasjer over sokkelen i betong som blant annet inneholder parkering og tekniske hovedinstallasjoner. Bergen og Omegn Boligbyggelag var byggherre, mens arkitektfirmaet Artec Prosjekt Team AS tegnet bygget.
Konstruksjonen med limtreskjelett er forsterket med at 5. og tiende etasje er sterkere knyttet til skjelettet enn de øvrige for å unngå svai når det blåser. Øvrige etasjer består av prefabrikerte moduler, hvor første forsendelse (4 etasjer) ankom som skipslast 10. september og ble plassert i løpet av de følgende arbeidsukene.
Byggearbeidene startet på senvåren 2014. Det ble ferdigstilt høsten 2015 og er 51 meter høyt og inneholder 64 leiligheter.
Treet er blitt regnet som verdens høyeste trehus. I april 2017 begynte arbeidene på byggeprosjektet Mjøstårnet i Brumunddal, et trehus som blir 30 meter høyere. Mjøstårnet får 18 etasjer og blir 81 meter høyt. Byggherre er Arthur Buchardt, ifølge Aftenposten 6.4.2017.
Christlich-Demokratische Arbeitnehmerschaft

Christlich-Demokratische Arbeitnehmerschaft (CDA) (Kristeligdemokratisk arbeidstakerforening) er en underforening i det tyske politiske partiet CDU. Foreningen ble grunnlagt i Herne i februar 1946, og har nå sitt hovedkontor i Berlin. CDA regnes som CDUs venstrefløy. Den ble dannet ved samling av de såkalte sosialutvalg (Sozialausschüsse), som oppsto i katolske arbeidermiljøer etter andre verdenskrig. CDA knytter sine ideologisk røtter tilbake til den katolske sosialfilosof Franz von Baader (1765-1841).

Historie

I juni 1945 etter avslutningen av andre verdenskrig, samlet tidligere medlemmer av kristne fagforeninger seg i Köln. Samlingsstedet ble kalt Büro Albers (Albers-kontoret), etter den kristensosialistiske politikeren Johannes Albers. I Albers-kontoret ble stiftelsen av partiet CDU koordinert. For det fagpolitiske arbeid, ble det stiftet alminnelige, verdinøytrale fagforeninger (Einheitsgewerkschaften).
Leo Schwering og Albers offentliggjorde i juni 1945, med støtte av dominikanerklosteret Walberberg, et opprop til samling av det tyske folk. Videre ble det krevet gjennomføringen av en sann kristen sosialisme, men som ikke skulle ha noe felles med falske kollektive målsetninger, og som er i grunnleggende konflikt med det menneskelige vesen.
Foreningen CDA ble formelt stiftet i 1946 i Herne. CDA samlet ulike sosialutvalg (Sozialausschüsse) i de katolske arbeidermiljøene i Rheinland og Nordrhein-Westfalen.
CDA gjør seg gjeldende innad i CDU. Med grunnlag i en kristen sosiallære taler foreningen for samarbeid mellom arbeidsgivere og arbeidstakere, en rettferdig fordeling, og for styrking av arbeidernes egen økonomi. Ca. 3 % av CDU-medlemmene, det vil si ca. 18 000 (2013) rekrutteres fra CDA. Som følge av foreningsprinsippet i CDU, har disse medlemmene historisk hatt betydelig større innflytelse enn deres medlemstall tilsier, men denne har blitt svakere med årene. Samtidig har det ikke vært enkelt i mindretall, å forfekte CDU-standpunkter i for eksempel Deutscher Gewerkschaftsbund, som er den største tyske fellesorganisasjonen.
Historisk regner CDA seg for å tilhøre en tradisjon som startet med den katolske sosialfilosof Franz von Baader. Baader offentliggjorde i 1835 en utredning han kalte proletariatsproblemet, som var en vitenskapelig analyse av industrisystemet. Han gikk inn for proletarenes rett til å delta i samfunnet, ved medbestemmelse, medansvar og en forholdsmessig representasjon av byparlamentene.
Smeltehytta (Norsk Bergverksmuseum)

Smeltehytta er et selskapslokale på Kongsberg som driftes av Norsk Bergverksmuseum. Bygget ble oppført i 1844 og ble sist restaurert og høytidelig gjenåpnet i 1986 av Kong Olav V. Smeltehytta benyttes i dag som selskaps- og konsertlokale, blant annet for Kongsberg Jazzfestival.
Metrostandard

Metrostandard er en kvalitetsstandard for T-banestrekninger og -stasjoner i Oslo. Standarden ble innført av Oslo Sporveier, nå Ruter/Sporveien T-banen, for å klassifisere selskapets T-banelinjer. Det mest tydelige tegnet på metrostandard er (den gule) strømskinnen som går parallelt med togskinnene 15 cm over bakken. Alle strekninger tilfredsstiller mer eller mindre kravene til metrostandard i dag, med unntak av Holmenkollbanen. I tillegg krever mange gamle stasjoner i systemet oppgradering før de fullt og helt oppfyller metrostandardkravene. Lambertseterbanen var stengt sommeren 2010 nettopp for en slik oppgradering, og samme bane var også stengt sommeren 2011 for samme formål. Lambertseterbanen ble også stengt for oppgradering i 2013.

Gjeldende standard

Etter oppgraderingen av Holmenkollbanen og Kolsåsbanen rundt 2010, er det ikke lenger noen linjer med luftledning. Holmenkollbanen bærer imidlertid fremdeles preg av å være en over hundre år gammel bergbane, og mangler blant annet universell utforming, planskilte krysninger og plattformer lange nok til 6-vognstog.
Ural-altaiske språk

Ural-Altaiske språk, også kjent som Turansk er en forkastet hypotetisk språkfamilie som foreslo et felles moderspråk for uralske språk og altaiske språk. Hypotesen ble foreslått på 1800-tallet, og ble debattert frem til midten av 1900-tallet, ofte med uenigheter som ble forverret av pannasjonalistiske agendaer. Den nøt stor popularitet i Storbritannia. Siden 1960-årene har hypotesen blitt forkastet av de fleste språkforskere. Fra 1990-årene har interessen for forholdet mellom altaiske, indoeuropeiske og uralske språk blitt foreslått i sammenheng med hypotesen eurasiatiske språk.
Putball

Putball er et ballspill som er en blanding mellom fotball og golf. Spillet går ut på å få ballen ned i et visst antall hull på færrest mulig spark, og kan spilles enten som individuell konkurranse eller som lagkonkurranse med inntil 4 spillere pr. lag.

Spillet

Spillet går ut på å sparke en ball fra utsparkstedet og ned i et hull på færrest mulig tilslag. Banen hvor sporten spilles består ofte av 9 hull, der en del av hullene har putballhindre som skal passeres. Disse hindrene er; Tunnelen, Vinduet, Kurven og Labyrinten.
Hvert spark gir 1 poeng, og det er satt en grense på maks antall spark (denne varierer fra bane til bane). Blir det brukt mer enn maksgrensen blir det 2 ekstra poeng.

Utstyr

Putball spilles med fotballer i størrelse nr. 4. Disse har fire fargekombinasjoner (rød, blå, gul, og grønn) og er nummerert fra 1-4. 
I tillegg består utstyret av scorekort som fylles ut fortløpende og brikker med samme farge- og tallkombinasjon som ballen. Disse brikkene legges ned istedenfor ballen for å ikke treffe hverandre.

Norges Putballforbund

Norges Putballforbund (NPF) ble stiftet 17. juli 2002, men er foreløpig et inaktivt forbund uten aktive medlemmer. Forbundet kommer til å bli aktivisert når behovet melder seg.
Serie A 1957–1958

Serie A er den italienske toppdivisjonen i fotball. Den ble opprettet i 1898. Det italienske fotballforbundet står for organiseringen av ligaen. Juventus vant sin 10. ligatittel denne sesongen.